Fraudulentas male agentium versutias penitus extirpare cupientes, tam presentium quam futurorum memoriæ perhenniter commendare necessarium fore censivimus quæ inferius legentibus patebunt. Notandum itaque est quum Ebrardus cognomento Mareschaldus terram in territorio Longi Vici et Gratemacii sitam quæ ecclesiæ sancti Nazarii juris est, absque dono et consensu Eduensis capituli diu tenuerat. Quapropter dominus Stephanus Eduorum episcopus bonæ memoriæ una cum Guillelmo decano et plerisque ejusdem ecclesiæ canonicis Hugonis ducis Burgundiæ presentiam adiit et qua injuria seu violentia prefatus Ebrardus supradictam terram usurparat evidentissimis rationibus ibidem declaravit. Auditis siquidem utriusque partis rationibus, idem Ebrardus petiit ut sibi quandiu viveret eandem terram possidere liceret, eo tamen pacto ut singulis annis census et consuetudines sine inquietatione canonicis prenominatis persolveret. Cujus petitioni adquiescentes, canonici eandem terram sepedicto Ebrardo, maxime ducis prece, quoadusque vixerit concesserunt, eo tenore eaque conditione, ut post ejus excessum, ad proprietatem Eduensium canonicorum cum edificiis et meliorationibus in perpetuum possidendam rediret. Hec autem acta sunt Divione in curia Ducis, laudante et assensum prebente uxore et filiis. S. Stephani Eduensis episcopi; s. Willelmi decani; s. Humberti archidiaconi; s. Tebaudi; s. Humberti; s. Anserici; s. Johannis; s. Guidonis, canonicorum; s. Henrici presbiteri; s. Raynerii de Rebello; s. Lamberti prepositi Sedeloci. Ex parte Ebrardi: s. Hugonis ducis; s. Garnerii de Sunbernone; s. Raynerii de Roca; s. Mathei; s. Wirrici; s. Alberti; s. Dominici ejusdem Ebrardi generi.